Susie Jessen (DD), 2023-12-07:
Det er et væksteventyr – hold da op!
Nå, men hvis man kan tale om nogen, der i den grad har bidraget til den grønne omstilling i vores land, må det nok en gang være borgerne i Fjaltring. Helt tilbage i 1987 – det er 36 år siden – etablerede man Fjaltring Vindmøllelav, og man rejste som et af de allerførste steder i Danmark vindmøller ejet af lokale borgere.
Siden da er det taget til.
Hvis man ser billeder fra Fjaltring i dag, er de omgivet af vindmøller.
Og borgerne i Fjaltring lever med vindmøllerne.
Til Jyllands-Posten i efteråret var der en borger, der kaldte lokalsamfundet for vindmøllepionerer, så der er altså ikke tale om folk, som er trætte af deres situation.
I går aftes snakkede jeg med Knud og Doris Munch.
De bor på en landejendom syd for Fjaltring.
De bor i et murstenshus med rødt tag, der er solsikker og høns i haven, og de bor så også i en af de boliger, som man vil nedlægge.
Doris Munch fortæller til Jyllands-Posten i september, at hun ikke har noget imod vindmøller; hun bor jo lige ved dem.
Men er det rimeligt, at hun og Knud skal tvinges fra hus og hjem?
Det mener jeg faktisk ikke det er i det her tilfælde.
For borgerne i Fjaltring har holdt for i så mange år.
De har accepteret etableringen af Høvsøre.
De har accepteret større møller.
Huse er blevet revet ned før.
Man uanset hvad man gør, vil man bare hele tiden have mere og mere og mere.
Når vi læser høringssvarene til det her lovforslag, læser jeg også om en by, der allerede har givet sig rigtig, rigtig meget, men som alligevel på trods af omstændighederne har skabt et lokalsamfund med omkring 100 indbyggere, et lokalsamfund i udvikling med en kirke, en friskole, et vandrerhjem, en købmand og nu faktisk også en børnehave.
Og i sådan en lille by er udsigten til endnu en omgang huse, der skal rives ned, totalt ødelæggende.
Hvis det her lovforslag bliver vedtaget, skal de her to ejendomme eksproprieres.
Otte ejendomme får brev om, at man har fået ret til at få opkøbt deres ejendom.
Tidligere er otte ejendomme opkøbt, og i en lille by med kun 100 indbyggere kan man kun forestille sig, hvor voldsomt det her må være.
For Høvsøre æder lige så langsomt Fjaltring bid for bid.
Jeg føler ærlig talt, at et flertal i Folketinget i øjeblikket fører en klimapolitik, hvor man har hovedet under armen.
Det skal gå rigtig hurtigt, der er ikke nogen nationale retningslinjer, der er ingen politiske planer, man tager ikke hensyn til lokalbefolkningen, og man tromler tingene igennem.
I Fjaltring har de, som en beboer siger til Jyllands-Posten, vistnok allerede taget en for holdet.
Det har de ret i, for det har de helt generelt i Lemvig Kommune.
De er omgivet af vindmøller og solceller alle vegne.
De er ultragrønne, og de er stolte af det, og de har fået borgerne med i alt det, de gør.
De er faktisk nogle, vi burde kigge til, i forhold til hvordan vi får borgerne med i den grønne omstilling – måske i modsætning til den by, vi står i lige nu, København, der vistnok ikke har gjort særlig meget.
Nu er vi også nået dertil, at folk bliver fordrevet fra deres hjem på grund af vindmøller.
Jeg synes, det er på tide, vi stopper op og tænker os om og ikke fører klimapolitik med hovedet under armen.
Som sagt snakkede jeg i går med nogle af borgerne, der bor i Fjaltring – Knud og Doris, men også Anders Bune, som også har bidraget med høringssvar til det her lovforslag.
De nævner, at det primære problem er den nordligste mølle.
Det er den ene mølle, det her handler om for lokalbefolkningen, og derfor håber jeg virkelig meget, at vi i udvalgsarbejdet kan få kigget på en løsning, så borgerne kan få lov til at være i fred.
Jeg synes i hvert fald, at de fortjener, at vi giver det her et forsøg.
Hvis der ikke er opbakning til, at vi kan prøve at finde en løsning for de her borgere, som allerede har bidraget så meget til den grønne omstilling, som føler sig kørt over nu, og som siger stop, efter at de har givet så meget i så mange år til den grønne omstilling, så kan vi i Danmarksdemokraterne desværre ikke støtte det her forslag.
Tak for ordet.